Na temelju članka 14. Zakona o proračunu («Narodne novine» broj 87/08, 136/12 i 15/15) i članka 40. Statuta Grada Koprivnice («Glasnik Grada Koprivnice» broj 4/09, 1/12, 1/13, 3/13 – pročišćeni tekst, 1/18 , 2/20 i 1/21) Gradsko vijeće Grada Koprivnice na \_\_. sjednici, održanoj \_\_\_\_\_\_\_.2021. godine, donijelo je

**Odluku**

## o izvršavanju Proračuna Grada Koprivnice

## za 2022. godinu

**I. OPĆE ODREDBE**

Članak 1.

 Odlukom o izvršavanju Proračuna Grada Koprivnice za 2022. godinu (u daljnjem tekstu: Odluka) uređuje se način izvršavanja Proračuna Grada Koprivnice za 2022. godinu (u daljnjem tekstu: Proračun), prava i obveze korisnika proračunskih sredstava, proračunska zaliha, upravljanje rashodima i izdacima te prihodima i primicima, upravljanje dugom, financijskom i nefinancijskom imovinom, kao i druga pitanja u vezi sa izvršavanjem Proračuna.

 Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

 Članak 2.

Korisnici Proračuna u smislu ove Odluke su:

1. Proračunski korisnici Grada Koprivnice koji su uvršteni u Registar proračunskih i izvanproračunskih korisnika jedinice lokalne i područne (regionalne) samouprave,
2. Ustanove i neprofitne organizacije kojima je Grad Koprivnica osnivač, a koje nisu uvrštene u Registar proračunskih i izvanproračunskih korisnika,
3. Trgovačka društva i druge pravne osobe u kojima je Grad Koprivnica većinski vlasnik ili ima odlučujući utjecaj na upravljanje,
4. Ostali korisnici proračuna – mjesni odbori, vijeća i predstavnici nacionalnih manjina, Savjet mladih, pravne osobe (jedinice lokalne i područne (regionalne) samouprave, ustanove i udruge građana) i fizičke osobe kojima se u proračunu osiguravaju sredstva za realizaciju programa odnosno aktivnosti.

Korisnici Proračuna stavka 1. točke 1. ovog članka, dužni su primjenjivati odredbe Zakona o proračunu („Narodne novine“ broj 87/08, 136/12 i 15/15) i ove Odluke koje se odnose na izradu financijskih planova, upravljanja novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

Korisnici Proračuna iz stavka 1. točke 3. i 4. dužni su primjenjivati odredbe Zakona o proračunu i ove Odluke koje se odnose na zaduživanje i davanje jamstava te izvještavanje i nadzor nad poslovanjem i korištenjem proračunskih sredstava.

Članak 3.

Proračun se sastoji od Općeg i Posebnog dijela i Plana razvojnih programa.

Opći dio Proračuna sastoji se od Računa prihoda i rashoda te Računa financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine i primljeni krediti, te izdaci za financijsku imovinu i otplatu kredita.

Posebni dio Proračuna sastoji se od plana rashoda i izdataka Grada Koprivnice i proračunskih korisnika raspoređenih u programe za tekuću proračunsku godinu prema programskoj, organizacijskoj, ekonomskoj, lokacijskoj i funkcijskoj klasifikaciji, te prema izvorima financiranja.

U Posebnom dijelu Proračuna, u okviru Razdjela 010 – Glava 01001, Glava 01003, Razdjela 011- Glava 01101, Razdjela 012-Glava 01201, Razdjela 020-Glava 02001, Razdjela 030- Glava 03001, Razdjela 040-Glava 04001, osigurana su sredstva za rashode Upravnih tijela Grada Koprivnice po pojedinim programima, projektima i aktivnostima te za korisnike definirane u članku 2., stavak 1. točkama 2. do 4.., ove Odluke, a u ostalim Glavama unutar pojedinih razdjela osigurana su sredstva za korisnike definirane u članku 2., stavak 1. točka 1. ove Odluke.

Plan razvojnih programa sadrži ciljeve i prioritete razvoja povezane sa programskom i organizacijskom klasifikacijom Proračuna.

**II. IZVRŠAVANJE PRORAČUNA**

Članak 4.

Sredstva Proračuna smiju se koristiti samo za namjene utvrđene posebnim zakonima i odlukama Grada Koprivnice, u visini određenoj Proračunom.

U postupku izvršavanja Proračuna za 2022. godinu, korisnici proračunskih sredstava imaju ovlaštenja i obveze utvrđene ovom Odlukom.

Sredstva u Proračunu se osiguravaju proračunskim korisnicima koji su u njegovom Posebnom dijelu određeni za nositelje razdjela, po utvrđenim programima.

Članak 5.

Proračun se izvršava na temelju mjesečnih potreba korisnika, a u skladu s likvidnim mogućnostima Proračuna.

Način izvršavanja Proračuna u dijelu proračunskih korisnika uređen je Uputom iz članka 10. stavak 3. ove Odluke.

Članak 6.

Korisnici smiju preuzimati obveze za koje su sredstva namjenski osigurana u posebnom dijelu Proračuna.

Iznimno, zbog neusklađenog priliva sredstava u Proračun, Upravni odjel za financije, gospodarstvo i europske poslove može izmijeniti dinamiku doznaka sredstava korisnicima Proračuna.

Članak 7.

Ukoliko se prihodi Proračuna ne naplaćuju u planiranim svotama i planiranoj dinamici tijekom godine, prednost u podmirivanju rashoda imat će sredstva za rashode za zaposlene.

Članak 8.

Odgovorna osoba za planiranje i izvršavanje Proračuna je Gradonačelnik.

Pročelnici Upravnih odjela te odgovorne osobe proračunskih korisnika iz članka 10. stavka 2. ove Odluke odgovorni su za planiranje dijela Proračuna iz svoje nadležnosti odnosno svrhovito, učinkovito i ekonomično raspolaganje proračunskim sredstvima.

Članak 9.

U slučaju nemogućnosti realnog pokrića prenesenog manjka odnosno trošenja viška iz prethodne godine u tekućoj godini, sukcesivno se planira pokriće manjka/korištenje viška u trogodišnjem razdoblju utvrđivanjem mjera za otklanjanje utvrđenih uzroka nastanka negativnog poslovanja/viška prihoda te mjera za stabilno održivo poslovanje.

Uz takvu odluku potrebno je izraditi Analizu i ocjenu postojećeg financijskog stanja s prijedlogom mjera za otklanjanje uzroka negativnog poslovanja/viška ostvarenih prihoda, mjerama za stabilno poslovanje i akcijskim planom provedbe navedenih mjera iz stavka 1. ovog članka.

**III. LOKALNA RIZNICA**

Članak 10.

Grad Koprivnica ustrojio je Lokalnu riznicu.

U sustavu Lokalne riznice je Grad Koprivnica i proračunski korisnici Grada Koprivnice:

1. Osnovna škola "Braća Radić" Koprivnica
2. Osnovna škola "Antun Nemčić Gostovinski" Koprivnica
3. Osnovna škola "Đuro Ester" Koprivnica
4. COOR "Podravsko sunce" Koprivnica
5. Umjetnička škola «Fortunat Pintarić»
6. Dječji vrtić "Tratinčica" Koprivnica
7. Muzej Grada Koprivnice
8. Knjižnica i čitaonica "Fran Galović"
9. Pučko otvoreno učilište
10. Javna vatrogasna postrojba
11. Agencija za poticanu stanogradnju Grada Koprivnice

 Internu uputu kojom se uređuje način komunikacije, izvještavanja i drugih aktivnosti sa proračunskim korisnicima donosi gradonačelnik.

Članak 11.

 Lokalna riznica pretpostavlja postojanje jednog žiro računa preko kojeg se obavljaju sve financijske transakcije - žiro račun Proračuna Grada Koprivnice.

 Svi prihodi i primici proračunskih korisnika uplaćuju se na žiro račun Proračuna Grada Koprivnice, a svi rashodi i izdaci proračunskih korisnika isplaćuju se sa žiro računa Proračuna Grada Koprivnice.

**IV. PRIHODI PRORAČUNA**

Članak 12.

 Upravni odjeli i službe Grada Koprivnice (u daljnjem tekstu: upravna tijela) i proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti.

Stvarna naplata prihoda nije ograničena procjenom u Proračunu.

Članak 13.

 U okviru svog djelokruga i ovlasti Upravna tijela odgovorna su za provedbu Odluke o izvršavanju proračuna. Iza izvršavanje izdataka sukladno namjenama i svotama utvrđenim u Posebnom dijelu Proračuna odgovorna je ovlaštena osoba odnosno pročelnik.

Prihod Grada Koprivnice  od turističke pristojbe koristi Turistička zajednica Grada Koprivnice za poboljšanje uvjeta boravka turista. Međusobna prava i obveze Grada Koprivnice  i Turističke zajednice Grada Koprivnice urediti će se ugovorom. Turistička zajednica Grada Koprivnice je obvezna do kraja tekuće godine dostaviti Izvješće o namjenskom trošenju sredstava.

 Sredstva prikupljena komunalnom naknadom mogu se u skladu sa Zakonom o komunalnom gospodarstvu („Narodne novine“ broj 68/18, 110/18 i 32/20) upotrijebiti i u svrhu građenja i održavanja objekata predškolskog, školskog, zdravstvenog i socijalnog sadržaja, financiranja građenja i održavanja javnih građevina sportske i kulturne namjene i poboljšanja energetske učinkovitosti zgrada u vlasništvu Grada Koprivnice.

U slučaju nastupanja posebnih okolnosti iz članka 95. stavka 2. Zakona o komunalnom gospodarstvu („Narodne novine“ broj 68/18, 110/18 i 32/20), Gradsko vijeće Grada Koprivnice može odlukom odrediti da će se dio naplaćenih sredstava komunalne naknade i komunalnog doprinosa koristiti i za druge namjene različite od namjena propisanih člankom 91. Zakona o komunalnom gospodarstvu.

 Postupak nabave investicijskih dobara i usluga mora se obavljati u skladu sa Zakonom o javnoj nabavi („Narodne novine”, br. 120/16).

Članak 14.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Sukladno Zakonu o proračunu proračunski korisnici mogu preuzeti i plaćati obveze na teret namjenskih prihoda i to: pomoći, donacija, vlastitih prihoda, prihoda za posebne namjene, prihoda od prodaje ili zamjene nefinancijske imovine i naknada s osnova osiguranja te namjenskih primitaka od zaduživanja, samo u visini stvarno uplaćenih, odnosno raspoloživih sredstava za te namjene.

 Mjerila i način korištenja vlastitih prihoda proračunskih korisnika propisana su Pravilnikom o načinu korištenja vlastitih prihoda ostvarenih od obavljanja osnovne i ostale djelatnosti proračunskih korisnika kojeg donosi Gradonačelnik.

Sredstva drugih proračuna namijenjena za financiranje proračunskih korisnika Grada Koprivnice uplaćuju se u Proračun, a troše se sukladno financijskom planu proračunskog korisnika, utvrđenom u Posebnom dijelu Proračuna.

Članak 15.

Neutrošena namjenska sredstva iz prethodne godine prihoda Grada Koprivnice i proračunskih korisnika trošiti će se namjenski u slijedećim proračunskim godinama sukladno planiranim stavkama Proračuna, a do visine neutrošenih sredstava**.**

**V. ISPLATE SREDSTAVA IZ PRORAČUNA**

Članak 16.

Rashodi i izdaci Proračuna koji se financiraju iz namjenskih prihoda i primitaka, izvršavat će se do iznosa naplaćenih prihoda i primitaka za određene namjene.

Uplaćeni, a manje planirani vlastiti prihodi mogu se izvršavati iznad iznosa utvrđenih u Proračunu, a do visine uplaćenih sredstava.

Uplaćene, a manje planirane ili neplanirane donacije mogu se izvršavati po aktivnostima i/ili projektima za koje su namijenjene, iznad iznosa utvrđenih u Proračunu. Pozicije se moraju planirati u prvim izmjenama i dopunamaProračunana prihodovnoj i rashodovnoj strani**.**

Članak 17.

Dinamiku korištenja sredstava određuje upravni odjel nadležan za financije i proračun, a sve na temelju ostvarenja prihoda Proračuna u određenom vremenskom razdoblju u odnosu na godišnji plan.

 Članak 18.

Plaće službenika i namještenika, osnovica za obračun plaće i druga materijalna prava službenika i namještenika Upravnih tijela Grada Koprivnice utvrđena su Zakonom o plaćama u lokalnoj i područnoj (regionalnoj) samoupravi („Narodne novine“ br. 28/10.), Odlukom o koeficijentima za obračun plaće službenika i namještenika u Upravnim tijelima Grada Koprivnice („Glasnik Grada Koprivnice“ broj 4/10., 1/12., 2/12., 4/13., 1/16., 2/16., 4/17., 3/19. i 9/19), Odlukom o utvrđivanju osnovice za obračun plaće službenika i namještenika u upravnim tijelima Grada Koprivnice KLASA: 120-01/10-01/03, URBROJ: 2137/01-03-10-1 od 22.07.2010. godine i Kolektivnim ugovorom za službenike i namještenike u Upravnim tijelima Grada Koprivnice od 28.04.2008. godine, 31.12.2010. godine i 30.03.2021.

 Članak 19.

Proračunski korisnici za koje se sredstva za isplatu istih osiguravaju u Proračunu Grada mogu isplaćivati sredstva za ostala materijalna prava utvrđena u općim aktima do visine utvrđene Pravilnikom o porezu na dohodak („Narodne novine“ broj 10/17, 128/17, 106/18, 1/19, 80/19), Pravilnikom o radu (Javna vatrogasna postrojba) i kolektivnim ugovorima zaključenima između Grada Koprivnice i ustanova.

Članak 20.

 Sredstva se proračunskim korisnicima stavljaju na raspolaganje isključivo na osnovu - vjerodostojne knjigovodstvene dokumentacije iz koje je vidljivo:

* da je namjena utvrđena u Proračunu,
* da je iznos stvorene obveze u visini utvrđenog iznosa,
* da je obveza likvidirana od nadležne osobe.

 Nadležna osoba iz stavka 1. ovog članka je gradonačelnik Grada Koprivnice (u daljnjem tekstu: gradonačelnik), odnosno osoba koju on ovlasti.

Članak 21.

 Ako prihodi koji pripadaju Proračunu, budu pogrešno naplaćeni ili naplaćeni u svoti većoj od propisane, pogrešno ili više naplaćena svota vratit će se uplatiteljima na teret tih prihoda, na temelju dokumentiranog zahtjeva.

Nalog za povrat sredstava izdaje pročelnik upravnog tijela nadležan za naplatu određene vrste prihoda.

Odobrenje o povratu sredstava donijet će Upravni odjel za financije, gospodarstvo i europske poslove.

Članak 22.

 Sukladno članku 11. Zakona o proračunu («Narodne novine» broj 87/08, 136/12 i 15/15) proračunska sredstva moraju se koristiti u skladu s načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti.

Članak 23.

Sredstva za tekuće izdatke (osim za održavanje objekata i opreme) korisnika iz članka 2. stavka 1. točke 2. i 4. ove Odluke Proračuna izvršavat će se u približnim dvanaestinama godišnjeg plana, u skladu s likvidnim mogućnostima Proračuna.

Sredstva planirana za održavanje objekata i opreme, te za sve kapitalne rashode, korisnici Proračuna troše sukladno odobrenim sredstvima u Proračunu.

Članak 24.

Plaćanje predujma moguće je samo iznimno.

Odgovorne osobe proračunskih korisnika mogu odobravati plaćanje predujmom do iznosa 20.000,00 kuna.

Plaćanje predujmom za upravna tijela do iznosa 50.000,00 kuna i proračunske korisnike za iznos iznad 20.000,00 kuna do 50.000,00 kuna moguće je uz suglasnost pročelnika upravnog odjela nadležnog za proračun i financije, a iznad 50.000,00 kuna uz suglasnost gradonačelnika.

Plaćanje predujmom za obveze preuzete po ugovorima za projekte sufinancirane iz sredstava Europske unije moguće je bez prethodne suglasnosti.

Članak 25.

Za donošenje odluka o početku postupka o stjecanju i otuđenju pokretnina i nekretnina ovlašten je gradonačelnik.

Nakon provedenog postupka, konačnu odluku o raspolaganju pokretninama i nekretninama iz stavka 1. ovog članka, donosi ovlašteno tijelo Grada Koprivnice ovisno o vrijednosti, a sukladno Zakonu o lokalnoj i područnoj (regionalnoj) samoupravi **(** „Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 ,123/17 i 98/19).

Članak 26.

 Trgovačka društva kojima je osnivač Grad Koprivnica, ustanove i neprofitne organizacije kojima se iz Proračuna subvencioniraju ili doniraju sredstva, dužna su uz zahtjev za doznaku sredstava priložiti vjerodostojnu dokumentaciju iz koje je vidljiva namjena i utrošak sredstava dobivenih iz Proračuna.

Članak 27.

U trgovačkim društvima u kojima Grad Koprivnica ima većinske udjele u kapitalu odnosno dionice predstavnik Grada Koprivnice u skupštini obvezan je zahtijevati da se dio dobiti nakon oporezivanja za 2021. godinu uplati izravno u Proračun Grada Koprivnice.

Članak 28.

 Gradonačelnik je odgovoran Gradskom vijeću za planiranje i izvršavanje Proračuna o čemu ga izvještava na zakonom propisani način.

 U slučaju potrebe za preraspodjelom proračunskih sredstava, gradonačelnik može na prijedlog upravnog odjela nadležnog za proračun i financije donijeti odluku o preraspodjeli sredstava između pojedinih proračunskih korisnika ili pojedinih sredstava za rashode poslovanja, nabavu nefinancijske imovine, izdatke za dane zajmove i izdatke za udjele u glavnici, u okviru Proračunom planiranih sredstava za navedene rashode i izdatke.

 O preraspodjeli sredstava gradonačelnik će izvijestiti Gradsko vijeće Grada Koprivnice (u daljnjem tekstu: Gradsko vijeće) na prvoj sjednici Gradskog vijeća od dana donošenja odluke iz stavka 2. ovog članka.

 Članak 29.

Tijela upravljanja proračunskih korisnika Grada Koprivnice ne mogu samostalno donositi izmjene i dopune svojih financijskih planova vezane uz izvor iz općih prihoda i primitaka i ostalih izvora financiranja rashoda kojima se financira redovna djelatnost bez izmjena i dopuna Proračuna Grada Koprivnice.

Izmjene i dopune financijskih planova vezane uz vlastite i namjenske prihode i primitke dozvoljene su bez suglasnosti Grada Koprivnice. Procedura takvih izmjena i dopuna financijskih planova uredit će se u Naputku o suradnji između Grada Koprivnice i proračunskih korisnika Grada Koprivnice.

**VI. PRORAČUNSKA ZALIHA**

Članak 30.

 Neraspoređeni dio prihoda čini proračunsku zalihu koja se raspoređuje i koristi za nepredviđene i nedovoljno predviđene potrebe, a može iznositi najviše 0,5% proračunskih prihoda bez primitaka.

Članak 31.

 O korištenju sredstava proračunske zalihe odlučuje gradonačelnik do visine utvrđene Proračunom.

O korištenju proračunske zalihe, gradonačelnik podnosi polugodišnje izvješće Gradskom vijeću, odnosno sukladno korištenju, na prvoj slijedećoj sjednici Gradskog vijeća.

Članak 32.

 Ako se tijekom godine, na temelju zakona poveća djelokrug ili nadležnost korisnika proračuna što zahtijeva i povećanje sredstava, sredstva se osiguravaju iz proračunske zalihe.

**VII. ZADUŽIVANJE I DAVANJE JAMSTVA**

Članak 33.

Grad se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u skladu sa Zakonom o proračunu.

 Odluku o dugoročnom zaduživanju uzimanjem kredita (zajma) ili izdavanjem vrijednosnih papira za investicije koje se financiraju iz Proračuna donosi Gradsko vijeće prema uvjetima i do visine utvrđene Zakonom o proračunu, a sve u skladu sa Pravilnikom o postupku zaduživanja te davanja jamstava i suglasnosti jedinica lokalne, regionalne (područne) samouprave („Narodne novine“ broj 139/10).

Pravna osoba u većinskom vlasništvu ili suvlasništvu Grada Koprivnice i ustanova čiji je osnivač Grad Koprivnica može se dugoročno zaduživati za investiciju uz suglasnost Gradskog vijeća.

Zahtjev za izdavanje suglasnosti za zaduživanje i /ili davanje jamstva, podnosi odgovorna osoba pravne osobe ili ustanove putem upravnog odjela nadležnog za financije i proračun, uz suglasnost nadležnog tijela (Upravnog vijeća, skupštine).

Grad Koprivnica može davati jamstva pravnoj osobi u većinskom izravnom ili neizravnom vlasništvu Grada Koprivnice i ustanovi čiji je osnivač za ispunjenje obveza pravne osobe i ustanove. Za izdana jamstva Grad Koprivnica može zaračunati proviziju do 0,5 % od vrijednosti izdanog jamstva. Odluku o davanju jamstva donosi Gradsko vijeće.

Grad Koprivnica dužan je obavijestiti Ministarstvo financija o danom jamstvu u roku od 8 dana od dana sklapanja ugovora o danom jamstvu.

Iz sredstava Proračuna može se odobriti kratkoročna pozajmica korisnicima proračuna, trgovačkim društvima u kojima Grad Koprivnica ima udio u kapitalu ili dionice, u svrhu premoštenja neravnomjernog priljeva sredstava.

Tražitelj kratkoročne pozajmice obvezan je uz obrazloženi zahtjev za odobrenjem pozajmice, priložiti financijski izvještaj za obračunsko razdoblje koje prethodi razdoblju u kojem se traži pozajmica. Visina kratkoročne pozajmice po pojedinom korisniku ne može iznositi više od 100.000,00 kuna, a rok na koji se daje pozajmica ne može biti duži od šest mjeseci.

Odluku o davanju kratkoročnih pozajmica donosi gradonačelnik.

**VIII. ODGODA, OBROČNA OTPLATA ILI OTPIS DUGOVANJA**

Članak 34.

 Sukladno Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“ broj 52/13 i 94/14.), ( u daljnjem tekstu Uredba), dugom se smatra dospjela a nepodmirena obveza prema Gradu Koprivnici osim s naslova javnih davanja, izuzev koncesija.

Pravnoj i fizičkoj osobi određenoj Uredbom, gradonačelnik može odobriti odgodu ili obročnu otplatu duga do pojedinačnog iznosa u skladu sa Zakonom o lokalnoj i područnoj (regionalnoj) samoupravi **(** „Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), (u daljnjem tekstu: Zakon), a pročelnik upravnog odjela nadležnog za proračun i financije može odobriti odgodu ili obročnu otplatu duga do pojedinačnog iznosa do 100.000,00 kuna, a sve na način i pod uvjetima propisanim Uredbom.

Za odgodu ili obročnu otplatu potraživanja pojedinačnog iznosa većeg od iznosa za koji je gradonačelnik ovlašten prema Zakonu, odluku donosi gradonačelnik uz prethodnu suglasnost Gradskog vijeća.

 Pravnoj i fizičkoj osobi određenoj Uredbom, gradonačelnik Grada Koprivnice može prodati, otpisati ili djelomično otpisati potraživanje do pojedinačnog iznosa od 50.000,00 kuna, a pročelnik upravnog odjela nadležnog za proračun i financije može prodati, otpisati ili djelomično otpisati potraživanje do pojedinačnog iznosa od 10.000,00 kuna, na način i pod uvjetima propisanim Uredbom.

Za prodaju, otpis ili djelomičan otpis potraživanja pojedinačnog iznosa većeg od 50.000,00 kuna odluku donosi gradonačelnik uz prethodnu suglasnost Gradskog vijeća.

Obročna otplata duga može se odobriti za razdoblje do 60 mjesečnih obroka.

Članak 35.

Za potraživanja koja su Općim poreznim zakonom („Narodne novine“ broj 115/16 i 106/18, 121/19, 32/20 i 42/20) definirana kao javna davanja, Upravni odjel za financije, gospodarstvo i europske poslove može pravnim aktom odobriti obročnu otplatu poreznog duga u cijelosti ili djelomično, na razdoblje do 60 mjesečnih obroka.

Na reprogramiranu glavnicu poreznog duga obračunava se kamata u visini od 4,5% godišnje.

Instrumente osiguranja plaćanja duga određuje Upravni odjel za financije, gospodarstvo i europske poslove.

Pravnoj i fizičkoj osobi određenoj Uredbom gradonačelnik može odobriti odgodu ili obročnu otplatu poreznog duga u cijelosti ili djelomično do pojedinačnog iznosa u skladu sa Zakonom, a pročelnik upravnog odjela nadležnog za proračun i financije može odobriti odgodu ili obročnu otplatu poreznog duga do pojedinačnog iznosa od 100.000,00 kuna, a sve na način i pod uvjetima propisanim Uredbom.

 Za odgodu ili obročnu otplatu poreznog duga pojedinačnog iznosa većeg od iznosa za koji je gradonačelnik ovlašten Zakonom, odluku donosi gradonačelnik uz prethodnu suglasnost Gradskog vijeća.

Članak 36.

 Služba – jedinica za unutarnju reviziju ima pravo kontrole nad financijskim, materijalnim i računovodstvenim poslovanjem proračunskih korisnika, te nad zakonitošću i svrsishodnim korištenjem proračunskih sredstava.

 Proračunski korisnici su obvezni dati sve potrebne podatke, isprave i izvješća koja se od njih zatraže na uvid.

 Ako se prilikom obavljanja proračunskog nadzora utvrdi da su sredstva bila korištena protivno zakonima ili Proračunu, izvijestiti će se gradonačelnik i poduzeti mjere da se nadoknade tako utrošena sredstva ili će se privremeno obustaviti isplata sredstava na stavkama s kojih su sredstva bila nenamjenski utrošena.

**IX. ZAVRŠNA ODREDBA**

Članak 37.

 Ova Odluka objavit će se u “Glasniku Grada Koprivnice”, a stupa na snagu 01.01.2022. godine.

## GRADSKO VIJEĆE

GRADA KOPRIVNICE

KLASA: 400-06/21-01/0008

URBROJ: 2137/01-05-02/1-21-

Koprivnica,

PREDSJEDNIK:

 Ivan Pal, prof.

**OBRAZLOŽENJE**

1. **ZAKONSKA OSNOVA**

Zakonska osnova za donošenje ove Odluke je Zakon o proračunu („Narodne novine“, br. 87/08, 136/12 i 15/15). Člankom 14. Zakona o proračunu propisano je da se uz proračun jedinca lokalne i područne (regionalne) samouprave donosi odluka o izvršavanju Proračuna.

1. **OCJENA STANJA I OSNOVNA PITANJA KOJA SE UREĐUJU AKTOM I OBJAŠNJENJE POJEDINIH ODREDBI**

Člankom 14. Zakona o proračunu (Narodne novine, br. 87/08, 136/12 i 15/15) propisano je da se, uz proračun, svake godine donosi Odluka o izvršavanju proračuna, kojom se uređuje struktura prihoda i primitaka te rashoda i izdataka proračuna i njegovo izvršavanje, opseg zaduživanja i jamstava države, odnosno jedinice lokalne i područne (regionalne) samouprave, upravljanje javnim dugom te financijskom i nefinancijskom imovinom, prava i obveze korisnika proračunskih sredstava, pojedine ovlasti Gradonačelnika u izvršavanju proračuna za pojedinu godinu, kazne za neispunjavanje obveza te druga pitanja u izvršavanju proračuna.

Proračun Grada Koprivnice za 2022. godinu sastoji se od Općeg dijela koji čine

Račun prihoda i rashoda i Račun financiranja te od Posebnog dijela u kojem su proračunska sredstva raspoređena korisnicima Proračuna po programima (aktivnostima i projektima), po vrstama rashoda i izdataka te po izvorima financiranja.

Budući da su Zakonom o proračunu utvrđena temeljna prava i obveze proračunskih korisnika koje nastaju u postupku planiranja, izrade, donošenja i izvršavanja proračuna jedinice lokalne samouprave, ovom se Odlukom uređuje izvršavanje Proračuna Grada Koprivnice za 2022. godinu, opseg zaduživanja i jamstava, upravljanje financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava u dijelu proračunskih korisnika

1. **FINANCIJSKA SREDSTVA POTREBNA ZA IZVRŠENJE ODLUKE**

Financijska sredstva za provedbu ove Odluke osigurat će se iz poreznih i neporeznih prihoda, domaćih i inozemnih pomoći, donacija, drugih prihoda koji su posebnim propisima utvrđeni kao izvori prihoda Grada Koprivnice, te zaduživanja i drugih primitaka Grada Koprivnice kao jedinice lokalne samouprave.

 Nositelj izrade akta : Predlagatelj akta:

 Upravni odjel za financije,

 gospodarstvo i europske poslove

 Pročelnik: Gradonačelnik: Zdravko Punčikar, dipl. oec. Mišel Jakšić, dipl. oec.